KAΝΟΝΙΣΜΟΣ (ΕΟΚ) αριθ. 2470/73 ΤΗΣ ΕΠΙΤΡΟΠΗΣ της 11ης Σεπτεμβρίου 1973 περί τροποποιήσεως του κανονισμού (ΕΟΚ) αριθ. 2223/70 "περί μη εισπράξεως εξισωτικής εισφοράς στις εισαγωγές ορισμένων οίνων καταγωγής και προελεύσεως ορισμένων τρίτων χωρών"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 816/70 του Συμβουλίου, της 28ης Απριλίου 1970, περί συμπληρωματικών διατάξεων κοινής οργανώσεως της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΟΚ) αριθ. 2680/72(2) και ιδίως το άρθρο 9 παράγραφος 6.

Εκτιμώντας:

ότι δυνάμει του άρθρου 9 παράγραφος 3 εδάφιο πρώτο κανονισμού (ΕΟΚ) αριθ. 816/70, στην περίπτωση κατά την οποία η τιμή προσφοράς "ελεύθερο στα σύνορα" ενός οίνου, προσαυξημένη κατά τους δασμούς, είναι κατώτερη της τιμής αναγωγής του οίνου αυτού, εισπράττεται κατά την εισαγωγή αυτού και των παρομοίων οίνων εξισωτική εισφορά, ίση με τη διαφορά μεταξύ της τιμής αναγωγής και της τιμής προσφοράς "ελεύθερο στα σύνορα" προσαυξημένης κατά τους δασμούς-

ότι, εν τούτοις, η εξισωτική αυτή εισφορά, δεν εισπράττεται έναντι τρίτων χωρών που προτίθενται να εγγυηθούν και έχουν την δυνατότητα να το κάνουν-

ότι κατά την εισαγωγή προϊόντων καταγωγής και προελεύσεως από την επικράτειά τους, η πραγματοποιούμενη τιμή δεν θα είναι κατώτερη από την τιμή αναγωγής, μειωμένης κατά τους δασμούς και ότι κάθε εκτροπή του εμπορίου θα αποφεύγεται-

ότι, η Αυστραλία φαίνεται διατεθειμένη να δώσει αυτή την εγγύηση για τις εξαγωγές ορισμένων οίνων προς την Κοινότητα-

ότι ο "Australian wine Board" έχει ως αποστολή να επαγρυπνεί για την τήρηση της εγγυήσεως και δεν θα επιτρέψει παρά τις εξαγωγές για τις οποίες διασφαλίζεται ότι η τιμή προσφοράς "ελεύθερο στα σύνορα" της Κοινότητος, δεν είναι κατώτερη από την τιμή αναγωγής, μειωμένη κατά τους δασμούς-

ότι ο "Australian wine Board" θα επαγρυπνεί ώστε να αποφεύγεται κάθε εκτροπή του εμπορίου- ότι για το σκοπό αυτό θα λάβει όλα τα χρήσιμα μέτρα προκειμένου να αποφευχθεί η προσφυγή σε μέτρα ικανά να καταλήξουν έμμεσα σε τιμές κατώτερες από τις τιμές αναγωγής, μειωμένες κατά τους δασμούς, όπως η επιβάρυνση με τα έξοδα πωλήσεως, η σύναψη συμφωνιών αλληλεξαρτωμένων παροχών ή κάθε άλλο μέτρο που επιφέρει ανάλογα αποτελέσματα-

ότι αναλαμβάνει την υποχρέωση να γνωστοποιεί περιοδικά στην Επιτροπή λεπτομέρειες που αφορούν στις εξαγωγές οίνων στην Κοινότητα και να καταστήσει την Επιτροπή ικανή να ασκεί συνεχή έλεγχο για την αποτελεσματικότητα των ληφθέντων μέτρων-

ότι τα προβλήματα που συνδέονται με την τήρηση αυτής της δηλώσεως εγγυήσεως, έχουν συζητηθεί κατά τρόπο λεπτομερή με τις αρμόδιες αρχές της Αυστραλίας-

ότι, ύστερα από αυτές τις συνομιλίες, δύναται να θεωρηθεί ότι η Αυστραλία είναι σε θέση να τηρήσει τη δήλωση εγγυήσεως-

ότι, κατά συνέπεια, δεν υπάρχει λόγος να εισπράττεται εξισωτική εισφορά, ως προς τα προαναφερθέντα προϊόντα καταγωγής και προελεύσεως Αυστραλίας- ότι κατόπιν αυτού ενδείκνυται να συμπληρωθεί ο κανονισμός (ΕΟΚ) αριθ. 2223/70 της Επιτροπής περί μη εισπράξεως εξισωτικής εισφοράς κατά τις εισαγωγές ορισμένων οίνων καταγωγής και προελεύσεως ορισμένων τρίτων χωρών(3), όπως ετροποποιήθη τελευταία από τον κανονισμό (ΕΟΚ) αριθ. 643/73(4)-

ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 2223/70 συμπληρώνεται κατά τον εξής τρόπο:

Στο σημείο 3 παρεμβάλλεται πριν από την περίπτωση τη σχετική με την Αυστρία:

" της Αυστραλίας".

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Σεπτεμβρίου 1973.

Για την Επιτροπή

Ο Πρόεδρος

Francois-Xavier ORTOLI

(1) ΕΕ αριθ. Ν 99 της 5.5.1970, σ. 20.

(2) ΕΕ αριθ. Ν 289 της 27.12.1972, σ. 1.

(3) ΕΕ αριθ. Ν 241 της 4.11.70, σ. 3.

(4) ΕΕ αριθ. Ν 61 της 7.3.73, σ. 12.